Blaha, Ľuboš, poslanec NR SR (2014-09-23):
...nechcem nijakým spôsobom degradovať jeho schopnosti, ale pokiaľ nie je nejaký ruský ekvivalent Chucka Norrisa, tak určite nešlo o inváziu Ruska do Ukrajiny. Určite nie. Predpokladám, že jeho schopnosti nebudú také výnimočné. Čiže Rusko možno morálne zasahuje do Ukrajiny, to áno. Ale to aj Západ zasahuje. A tváriť sa, tváriť sa, že toto je čisto iba jednostranná hra Ruska, kde Západ je tou obeťou, je proste číry ideologický nezmysel, číra báchorka, ktorú môžte naozaj rozprávať iba svojim deťom a ako som dodal, aj to iba do určitého veku. Lebo tie dospelejšie vám už proste neuveria. Svet nefunguje ako boj číreho dobra a zla. A nelieta tu žiaden Superman ani Batman, ktorý by zachraňoval to číre dobro, ako si niekedy asi bežný Američan myslí, že koná jeho prezident. Svet funguje na základe realistických záujmov, záujmov veľmocí, záujmov každého štátu. A my máme, Slovensko, tiež svoje záujmy, národné záujmy a tie premiér Slovenskej republiky chráni. A to je preto, a preto ho SMER – sociálna demokracia, náš poslanecký klub veľmi silne podporuje. Podporujeme mier, podporujeme naše národné záujmy. A, páni kolegovia z opozície, vy podporujete všetko možné, len nie Slovensko. A preto myslím si, že tento spor by mal byť riešený chladnou hlavou. A ja len pevne verím, že túto rezolúciu, ktorá vyzýva k mieru, podporíte a konečne ukážete, že máte vôľu myslieť na záujmy nás všetkých Európanov a nielen na záujmy jednej veľkej veľmoci, ktorá je síce fajn, ale je ďaleko. A mám pocit, že nemalo byť naším primárnym záujmom venovať sa Spojeným štátom americkým a jej záujmom. Čiže ešte raz. SMER – sociálna demokracia je konzistentný. Odsúdili sme anexiu Krymu, odsúdili sme tak isto Kosovo, čo je inak ďalší zaujímavý fakt, že Kosovo mnoho štátov Európskej únie uznalo, uznalo. A tie dneska vykrikujú, že Krym nemôže byť uznaný. Pritom v Kosove tá vôľa bola prejavená iba časťou Srbska a Srbsko ako centrálna vláda nesúhlasilo s oddelením krajiny. Napriek tomu Kosovo existuje a rešpektujú ho krajiny ako Nemecko, Francúzsko. Krym, analogická situácia. Tak isto sa tam rozhodli Krymčania, aby sa odtrhli bez súhlasu Ukrajiny od Ukrajiny. Kde je rozdiel? Choďte vysvetliť pánom z Nemecka, z Francúzska, že na jednej strane dokážu veľmi pokrytecky tolerovať, že existuje Kosovo, uznávať Kosovo, na druhej strane nadávajú na Krym. Slovensko je konzistentné. Slovensko je konzistentné a v tomto smere veľmi silne podporujem vládu Slovenskej republiky, lebo tak, ako odsúdila aj Kosovo, odsudzuje aj ďalšie porušenia medzinárodného práva. Tak isto ako Irak, tak isto ako Juhoslávia a tak ďalej. Tých sporov vo svete je strašne veľa. A žiaden z nich sa nedeje v mene šírenia demokracie a slobody, žiadne humanitárne bomby neexistujú. Neexistujú žiadne bomby, ktoré by nezabíjali ľudí, a keď nám ide o ľudské životy, keď nám ide o to, aby neboli vojny, tak musíme dneska podporiť to, čo sa deje v Minsku. Prímerie. A musíme podporiť rokovania, dialóg a hlavne podporiť kompromis. Viete, to je ďalší z tých komplexov Západu, že dohoda je dojednaná iba vtedy, pokiaľ spĺňa predstavy Západu. Oni nie sú pripravení na kompromis. Aj to Rusko má svoje záujmy. A Rusko nikdy nedopustí, aby Ukrajina bola súčasťou západného bezpečnostného bloku, to si proste raz a navždy uvedomte a ak si to neuvedomujete, budete bojovať, budete bojovať a viesť s ním vojnu, v ktorej budú umierať ľudia, takto to proste bude. Už za daných okolností, keď prebieha vojna, umierajú v nej ľudia, tak už naozaj neexistujú dokonalé riešenia, už existujú iba kompromisy. V Juhoslávii sa hľadal ten kompromis roky, medzitým zomrelo toľko ľudí, ktorých naozaj mali na svojich rukách tí, ktorí neboli schopní sa dohodnúť. A dneska v Kryme chceme ten istý scenár? Chceme, aby tam tri roky, štyri roky, desať rokov umierali Ukrajinci? Nie, ja to nechcem, chcem, aby sme sa dohodli, aby sme si sadli za stôl a hľadali kompromis. Ale pokiaľ to vy budete vnímať v tej rovine, ako pred druhou svetovou vojnou, že tu je civilizačný spor číreho dobra a číreho zla, tak si nikdy nesadnete za ten rokovací stôl. Kto by si dneska sadol za rokovací stôl s Hitlerom? No nikto. Ale vo vašej analógii je Putin Hitler a tým pádom ste absolútne nepripravení na dialóg. Jediný dialóg, ktorý je pre vás schopný, je, aby sa Putin kolenačky doplazil a pripustil a povedal, všetko, všetko, všetko ste vyhrali, Európania a západniari; ale takto to proste nebude. Bude z toho vojna, ak budete pokračovať vo vašom vojnovom štvaní. Takže ja vyzývam, aby sme chceli mier, kompromis, dialóg a hľadali niečo, čo na jednej strane neublíži ani jednej, ani druhej strane viac, než jej bolo ublížené doteraz, a myslím si, že Slovensko, Európa potrebuje Rusko tak isto, ako Rusko potrebuje Európu, a myslím si, že v nikoho, v nikoho racionálnom záujme nie je vojna, v nikoho. Ak ovšem neprevládnu emócie, ktoré cítim zo strany rusofóbov na Slovensku. Nie, toto naozaj nie je správne riešenie. Potrebujeme sa navzájom, Rusko je náš priateľ, Rusko je náš historický záchranca ešte z druhej svetovej vojny a na Slovensku nikdy neprevládne názor, že by boli Rusi naši nepriatelia, nikdy. To som o tom presvedčený. Ale pokiaľ Rusi robia chyby, upozorňujme na ne, pokiaľ Európania robia chyby, upozorňujeme na ne, to je naša úloha v rámci zahraničnej politiky, lebo Slovensko je príliš malé na to, aby to dokázalo zmeniť, ale vie na to upozorňovať. A to robíme a robíte z nás potom ruských agentov? (Ruch v sále.) Necítite sa trošku trápne? Čiže, páni kolegovia, no a pán Beblavý teraz veľmi inteligentne povedal, že „nerobíme, vy ste“. Čiže zhruba tento diskurz, ktorý svedčí skôr 8-ročným deťom, by som rád v tejto chvíli opustil. Ďakujem. (Potlesk.)